'n Helpende hand uitreik - Local News - Erongo
Monday, September 28th, 2020 08:42:14
'n Helpende hand uitreik
'n Broer en suster gee Saterdae kos aan meer as 300 kinders in Kuisebmond.
Tanya Seibes - Stigter - "Ons is hier om seker te maak elkeen kry 'n bord kos."
Die sopkombuis by Tutaleni Hoërskool in Kuisebmond, Walvisbaai. Foto Leandrea Louw
'n Sopkombuis wat vier jaar gelede deur 'n broer en suster, Gerson Seibeb en Tanya Seibes, in Tutaleni, Kuisebmond, begin is, is steeds volstoom aan die gang.
Tanya sê sy het die liefdadigheidsorganisasie "Home Away from Home" in 2016 gestig.
"Die afgelope vier jaar gee ons vir kinders in Tutaleni kos –- elke Saterdag tussen 11:00 en 12:00. Ons het tans meer as 300 kinders vir wie ons kos gee."
Die kos word by die Tutaleni Hoërskool in Kuisebmond uitgedeel.
Gerson sê hul ma berei die kos by die huis voor en dat hulle met die Walvisbaai-rotariërs saamge­span het om kos vir die kinders te voorsien.
"Ek moet my suster die krediet gee omdat sy met hierdie inisiatief voren­dag gekom het. Daar was tye wat ek oor naweke moes werk en dan het sy dit op haar eie saam met vrywilligers gedoen."
Hy sê hulle deel kos uit vanweë die liefde wat hulle vir kinders het. "Dit is ook ons manier om vir die kinders te wys daar is iemand wat vir hulle omgee. Dit herinner ons ook van waar ons kom. Mens mag nie vergeet van waar jy kom nie. Ons wens ons kon meer gee, maar dit is nie altyd moontlik nie."
Gerson sê die sopkombuis is oop vir almal.
"Ons diskrimineer nie en behandel almal gelyk. Dit is ons op die hart gelê om seker te maak dat ­elkeen wat in hierdie ry kom staan, iets kry."
Hy sê mense lyk soms uiterlik goed, maar dat hul innerlike dikwels 'n ander verhaal vertel. "Ons het geen lys waarvan ons werk nie. As jy 'n bord kos soek – ons is hier."
Tanya sê hulle bestuur nie net die sopkombuis nie, maar maak ook kos­pakkies op en deel in die gemeenskap uit. "Ons help graag waar ons kan."
Gerson sê hulle het gedink Covid-19 gaan vir hulle 'n terugslag wees. "Ons het gedink in hierdie tyd waar mense hul werk verloor en salarisse gesny word, moet die sopkombuis juis meer as ooit vorentoe gaan. Ons het die nodige toestemming by die polisie gekry om voort te gaan. Ons kon nie net sien dat ons kinders sonder kos sit nie."
Die twee werk nie met geld nie en verkies dat die publiek eerder bydra wat hulle kan. "Enige kosskenking is meer as welkom en die publiek is ook welkom om Saterdae te kom hand bysit."
Verlede Saterdag het hulle saamgespan met Greycon Inc. en Bright Spark Marketing wat vir elke kind 'n masker gegee het met die boodskap #ILoveMy(Your)Life.